ત્રણે મળીને એ તરફ ચાલ્યા જ્યાં વાવાઝોડાએ રીંછની પૂંછ ઉખાડી હતી. એમને ઘટાદાર ઝાડીઓ અને અંધકારમાં વાવાઝોડાની તપાસ કરી, પણ કંઈ નજરે ન પડ્યું. આ દરમિયાન પેલો ચોર પોતાનો જીવ બચાવવા ઝાડની બખોલમાંથી નીકળીને ઝાડની સૌથી ઊંચી ડાળ પર જઈને બેઠો, જ્યાં પાંદડાં વચ્ચે કંઈ જ દેખાતું નહતું. ખૂબ શોધાશોધ પછી વાવાઝોડું નજરે ન પડ્યું તો સિંહે ગુસ્સામાં આવીને ગરજવા માંડ્યું. એની ગર્જના સાંભળી છોડ-ઝાડ ધ્રૂજવા લાગ્યાં. ડરનો માર્યો ચોર પણ ધ્રૂજવા લાગ્યો. એના હાથમાંથી ડાળી છૂટી ગઈ અને એ ધડામ કરતો સિંહની ઉપર આવીને પડ્યો.